Premissis nostri recommendacione debita ac decentj paratissimum in omnibus animum obsequendi. Superioribus diebus, reverendissime pater, cum essemus in scopulis Raseburgensibus una cum domino gubernatore constituti, comparuit ibidem dominus Petrus Benedicti, quj alias ab vrbe Romana rediit, quem juxta commendaticias paternitatis vestre reverendissime sibi traditas, quas tamen nobis minime presentabat nec hucusque recepimus, benigne recollectum habuissemus et pro modulo possibilitatis nostre assistenciam prebuissemus, si ipse, sicut nobis pollicebatur, cum apud nos esset in loco memorato, apud cathedram coram capitularibus ecclesie nostre comparuisset. Debuisset utique in fauorem sui nostrum sensisse officium, sed neque in nostra neque in capituli nostri presencia, oppinione sui inflatus, comparere voluit. Jdcirco, reverendissime pater, si suiipsius promocionem in hac parte neglexerit, nobis non debet imputari. Jamque intelleximus ipsum ad paternitatis vestre presenciam iter arripuisse et consequenter omni morandi occasione semota urbem Romanam petiturum. Hiis breuibus vestram paternitatem reverendissimam, nobis ex intimis venerandam, Deo altissimo attencius commendamus. Datum Abo dominica infra octavas omnium sanctorum anno etc. xc:mo, nostro etc.